Den nyeste opgørelse over såkaldte utilsigtede hændelser for Region Nordjylland viser, at der i 2011 var rapporteret 4365 utilsigtede hændelser i det nordjyske sundhedsvæsen. Størstedelen af disse er registreret på sygehusene. Her er der tale om en stigning på 11 pct. i forhold til året før. - Det er positivt, for det afspejler, at der arbejdes målrettet med patientsikkerhed. Sundhedspersonalet er på den måde med til at sikre, at vi lærer af hændelserne, så vi opnår større sikkerhed for patienten, siger sundhedsfaglig direktør Jens Winther Jensen. Den største årsag til de utilsigtede hændelser skyldes medicinering. I 2011 gjaldt det for 29 pct. af hændelserne. Nu er hele sundhedsvæsnet med Patientsikkerhedsordningen omkring utilsigtede hændelser blev udvidet i september 2010, så det nu ikke kun er sygehuse og Psykiatrien, der skal rapportere om utilsigtede hændelser. I dag gælder ordningen hele sundhedsvæsnet, så de praktiserende læger, den kommunale sundhedssektor, det præhospitale område, apotekerne og specialsektoren, i dag også er indbefattet af ordningen. - Det giver god mening, at vi på tværs i sundhedssystemet skal lære af de utilsigtede hændelser. Derfor har vi blandt andet forskellige samarbejdsfora på tværs af sektorer, som skal sikre, at vi sammen lærer af hændelserne, siger Jens Winther Jensen.
Antallet af rapporteringer om utilsigtede hændelser i det nordjyske sundhedsvæsen stiger. Der er primært tale om fejl i medicineringen.